**Fotbalistul Gică**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe toloaca noastră

Din mijloc de sat,

Fotbalişti de forţă,

Azi s-au adunat.

Joacă parte-aceasta

Cu cealaltă parte,

Satul e acelaşi,

Râpa îl desparte.

Cine-s jucătorii?

Nişte prichindei,

Dar au clasă picii,

Chiar de-s mititei.

A-ngheţat tribuna,

Fotbalistul Gică,

Un pici cât o şchioapă,

Pas ia de la Lică.

Fraţilor, e jale,

Pentru adversar,

Titirezul Gică,

Gol înscrie iar!

Strigă întreg satul:

– Gică, bravo ţie!

Patru goluri frate –

Mare bucurie!

Gică şi echipa

S-au calificat.

Peste-o săptămână,

Joacă în alt sat.

– Să ne creşti Gigică

Tot aşa o ţine,

Pân-la Mondiale,

Satul te susţine!